El projecte Life Tritó Montseny compta, a partir d'ara, amb nou material divulgatiu, pensat per donar a conèixer la biologia i ecologia del tritó del Montseny ( Calotriton arnoldi ) i transmetre la importància de millorar el seu hàbitat per recuperar l'espècie.
Són vuit microcàpsules en vídeo que permetran difondre les accions més rellevants que s'han portat a terme fins ara en el projecte.
Aquests petits documentals, d'uns cinc minuts de durada cadascun i subtitulats en tres llengües (català, castellà i anglès), aprofundeixen en les particularitats d'aquesta espècie tan enigmàtica que només habita al Montseny i que està considerat l'amfibi més amenaçat de l'Europa occidental.
S'hi reflecteixen, entre d'altres aspectes, el funcionament dels centres de cria, l'alliberament d'exemplars, la recerca, les actuacions per millorar l'hàbitat, la problemàtica de les malalties infecciones en amfibis o les accions d'educació ambiental.
L'any 2005 es va descriure una nova espècia d'amfibi endèmica del Parc Natural del Montseny, que havia estat documentada unes dècades abans com a tritó pirinenc.
L'estudi de les seves poblacions i del seu hàbitat va constatar l'experiència d'una sèrie d'amenaces que en comprometien la viabilitat.
El tritó del Montseny és una espècie catalogada com "en perill crític d'extinció" per la Unió Internacional per a la Conservació de la Natura (UICN).
Les principals amenaces es relacionen amb la qualitat del seu hàbitat, interferit per l'activitat humana (interrupcions del flux hídric, fragmentació de l'hàbitat, possible propagació de malalties infeccioses i els efectes del canvi climàtic).
La baixa mida poblacional i el seu aïllament fan el tritó més vulnerable davant les amenaces.
Així mateix, en el marc del projecte aquesta primavera s'han deixat anar dos centenars d'exemplars criats al centre de fauna de Torreferrussa, del Pont de Suert i del Zoo de Barcelona al Parc Natural – Reserva de la Biosfera del Montseny.
El seguiment posterior dels exemplars alliberats ha permès constatar la bona adaptació dels tritons nascuts als centres de cria i les larves a les condicions dels torrents del Montseny, la qual cosa confirma les possibilitats d'èxit dels alliberaments en les diverses etapes dels individus.
El projecte Life Tritó Montseny es duu a terme amb l'objectiu de millorar l'estat de conservació d'aquesta espècie, treballant en les línies prioritàries següents: l'increment de la qualitat hidrològica i del cabal dels torrents on viu el tritó; l'eliminació o reducció de les amenaces sobre el seu hàbitat; la conservació genètica de l'espècie i l'ampliació de l'àrea de distribució; l'establiment d'una major cobertura legal i l'aprovació d'un pla de conservació de l'espècie; l'ampliació del coneixement científic sobre els requeriments ecològics d'aquest amfibi, i, finalment, la implicació i compromís dels agents del territori en la conservació dels hàbitats de ribera i de la seva biodiversitat i, en especial, d'aquesta espècie del Montseny.
Aquest projecte està cofinançat pel programa Life de la Unió Europea i compta amb la col·laboració, com a socis del projecte, de la Diputació de Barcelona, que el coordina, la Diputació de Girona, la Generalitat de Catalunya, a través del Departament de Territori i Sostenibilitat i de Forestal Catalana, i el Zoo de Barcelona.